google/wiki40b huggingface dataset:
Νικόλαος Χριστοφίλου

Βιογραφικά στοιχεία

Ο Χριστοφίλου γεννήθηκε στη Βοστώνη των ΗΠΑ, αλλά μεγάλωσε στην Ελλάδα από την ηλικία των επτά ετών. Φοίτησε στο Εθνικό Μετσόβιο Πολυτεχνείο, από όπου απεφοίτησε με πτυχίο ηλεκτρολόγου μηχανικού το 1938. Παρέμεινε στην Αθήνα κατά τη διάρκεια της Κατοχής, εργαζόμενος σε εταιρεία συντηρήσεως ανελκυστήρων. Αργότερα ίδρυσε τη δική του επιχείρηση ανελκυστήρων. Ταυτοχρόνως, διατηρούσε ερασιτεχνικά ένα ενδιαφέρον για τη φυσική επιταχυντών και την πειραματική σωματιδιακή φυσική, μελετώντας πολύ γερμανικά και αμερικανικά βιβλία και περιοδικά πάνω σε αυτά τα θέματα.
Το 1946 ανέπτυξε ιδέες για ένα σύγχροτρο και το 1949 συνέλαβε πρώτος την αρχή της ισχυρής εστίασης. Αντί να τη δημοσιεύσει σε ένα ερευνητικό επιστημονικό περιοδικό, την υπέβαλε ως αίτηση για δίπλωμα ευρεσιτεχνίας στις ΗΠΑ και στην Ελλάδα. Κανένας δεν πρόσεξε την ανακάλυψή του τότε και η αρχή ανακαλύφθηκε και πάλι το 1952 από τον Έρνεστ Κούραντ και τους συνεργάτες του (που ανεγνώρισαν την πρωτιά του Χριστοφίλου με δημοσίευσή τους ένα έτος αργότερα) και εφαρμόσθηκε σε επιταχυντές στο Εθνικό Εργαστήριο του Μπρουκχέιβεν, στο Κορνέλ και στο CERN.
Μετά από αυτό, προσφέρθηκε μια θέση στον Χριστοφίλου από το Μπρουκχέιβεν το 1953. Ωστόσο, το 1956 ο Έλληνας φυσικός πήγε στο Εθνικό Εργαστήριο Λώρενς στο Λίβερμορ (LLNL) για να εργασθεί στον πειραματικό αντιδραστήρα πυρηνικής συντήξεως «Astron» στα πλαίσια του Προγράμματος Σέργουντ. Στο LLNL ο Χριστοφίλου εργάσθηκε και σε μερικά στρατιωτικά προγράμματα. Κατέστη μέλος της περίφημης συμβουλευτικής ομάδας JASON και υπήρξε επικεφαλής της Επιχειρήσεως Argus, μιας σειράς πυρηνικών εκρήξεων σε μεγάλο υψόμετρο με σκοπό τη δημιουργία μιας ζώνης ακτινοβολίας στην ανώτερη ατμόσφαιρα ως μέσο άμυνας κατά των σοβιετικών διηπειρωτικών βαλλιστικών πυραύλων.
Το 1958 ο Χριστοφίλου πρότεινε τα ηλεκτρομαγνητικά κύματα εξαιρετικά χαμηλής συχνότητας (ELF) ως μέσο τηλεπικοινωνίας με υποβρύχια σε κατάδυση, και συνακόλουθα επινόησε το οριζόντιο ηλεκτρικό δίπολο (HED), το μόνο είδος κεραίας που έχει αποδειχθεί πρακτικό για χρήση σε συχνότητες ELF. Η εφεύρεσή του αυτή εφαρμόσθηκε από το αμερικανικό Πολεμικό Ναυτικόv ως «Πρόγραμμα Sanguine» ή «Πρόγραμμα Seafarer», για το οποίο κατασκευάσθηκαν τεράστιοι πομποί ELF στο Μίσιγκαν και στο Ουισκόνσιν, αποτελούμενοι από 90 χιλιόμετρα γραμμών μεταφοράς ηλεκτρικού ρεύματος, που χρησίμευσαν από το 1985 μέχρι το 2004 για επικοινωνία με πυρηνικά υποβρύχια των ΗΠΑ σε όλο τον κόσμο.
Το 1963 ο Χριστοφίλου τιμήθηκε με το χρυσό μετάλλιο Έλιοτ Κρεσόν (Elliott Cresson Medal) που απονέμει το Ίδρυμα Φραγκλίνου από το 1875.
Ιωάννης Βασιλούδης

Βιογραφία

Γεννήθηκε στα Γιαννιτσά, Πέλλας το 1943 όπου και μεγάλωσε. Σπούδασε στην Στρατιωτική Ιατρική Σχολή στη Θεσσαλονίκη και αποφοίτησε το 1967. Μεταξύ των ετών 1967-1974 υπηρέτησε διαδοχικά στο 401 ΓΣΝΑ και στην ΕΛΔΥΚ. Ειδικεύθηκε στην Νευροχειρουργική στο Λονδίνο Αγγλίας μεταξύ των ετών 1975-1979. Το 1980 έλαβε διδακτορικό δίπλωμα από την Ιατρική Σχολή του πανεπιστημίου Αθηνών. Από τον Ιανουάριο 1980 μέχρι και τον Ιούλιο του 1988 εργάσθηκε ως Διευθυντής της Νευροχειρουργικής Κλινικής του 417 ΝΙΜΙΤΣ την οποία ίδρυσε, οργάνωσε και εξόπλισε. Από το 1989 και μέχρι σήμερα εργάζεται στον Ιδιωτικό Τομέα, διαδοχικά στα Νοσοκομεία «Απολλώνιο Θεραπευτήριο», «Υγεία», και «Ιατρικό Κέντρο Αθηνών». Το 2007 επελέγη Αναπληρωτής Καθηγητής Νευροχειρουργικής της Ιατρικής Σχολής του Πανεπιστημίου Αθηνών.
Το 1982 ανακοίνωσε τα πρώτα αποτελέσματα της χειρουργικής αντιμετώπισης της κήλης αυχενικού μεσοσπονδυλίου δίσκου με μεθόδους μικροχειρουργικής και λίγο αργότερα αυτά της μικροχειρουργικής αντιμετώπισης ραγέντων ανευρυσμάτων εγκεφάλου. To 1983 παρουσίασε στο Πανευρωπαϊκό Συνέδριο Νευροχειρουργικής (Μόναχο), τις πρώτες περιπτώσεις ασθενών με σπαστική τετραπάρεση απότοκη κήλης αυχενικού μεσοσπονδυλίου δίσκου και τα αποτελέσματα της χειρουργικής αντιμετώπισής τους. Το 1989 διοργάνωσε το 1ο Διεθνές Συμπόσιο Μικροχειρουργικής στην Αθήνα με τη συμμετοχή (ως ομιλητών) 10 διεθνούς φήμης Νευροχειρουργών. Το 1991 ανακοίνωσε τα πρώτα περιστατικά της εφαρμογής της Στερεοτακτικής Βιοψίας Εγκεφάλου στην Αθήνα. Το 1994 ανακοίνωσε μαζί με τον νευροακτινολόγο κ. Παν. Βλαχόπουλο, την πρώτη περίπτωση ασθενούς με ραγέν ανεύρυσμα εγκεφάλου που αντιμετωπίσθηκε με την μέθοδο του εμβολισμού στην Ελλάδα.
Γιώργος Παπανικολάου

Βιογραφία

Γεννήθηκε στις 15 Αυγούστου 1977 και μεγάλωσε σε μια πολύτεκνη οικογένεια – μαζί με τους γονείς του Παύλο και Σταματία και τα τρία αδέρφια του. Φοίτησε στο 3ο Γυμνάσιο - Λύκειο Γλυφάδας και σπούδασε Τμήμα Νομικής του Πανεπιστημίου Αθηνών. Παράλληλα με τις σπουδές του ανέπτυξε έντονη ενασχόληση με τα κοινά, εκπροσωπώντας τους συμφοιτητές του στα όργανα συνδιοίκησης του Τμήματος Νομικής και του Πανεπιστημίου Αθηνών. Η πολιτική δράση στα φοιτητικά του χρόνια ολοκληρώθηκε με τη θητεία του ως γραμματέας της ΔΑΠ – ΝΔΦΚ ΑΕΙ. Από τη θέση του επικεφαλής της φοιτητικής παράταξης, ηγήθηκε της νίκης πανελλαδικά στις φοιτητικές εκλογές του 2002, του 2003 και του 2004.  
Μετά την ολοκλήρωση των προπτυχιακών του σπουδών έδωσε εξετάσεις και έγινε δεκτός στο μεταπτυχιακό πρόγραμμα του Δημοσίου Δικαίου της Νομικής Αθηνών, ολοκληρώνοντας με επιτυχία τις σπουδές του δύο χρόνια αργότερα. Από το 2004  ασκεί μάχιμη δικηγορία.
Το καλοκαίρι του 2004 εξελέγη με μεγάλη πλειοψηφία στην προεδρία της ΟΝΝΕΔ, της μεγαλύτερης πολιτικής νεολαίας στην Ελλάδα. Το 2007, τα μέλη της οργάνωσης, από όλη τη χώρα, τον εξέλεξαν εκ νέου στην ηγεσία της, στο συνέδριο που διεξήχθη στα Καμένα Βούρλα, με ποσοστό 96%. Τον Νοέμβριο του 2009 αποχώρησε από την ηγεσία της ΟΝΝΕΔ, όντας έτσι ο μακροβιότερος πρόεδρος στην ιστορία της οργάνωσης. 
Τον Ιούνιο του 2009 εξελέγη στο Ευρωπαϊκό Κοινοβούλιο με τη Νέα Δημοκρατία. Ως ευρωβουλευτής υπήρξε μέλος των κοινοβουλευτικών επιτροπών «Πολιτισμού και Παιδείας» (CULT) και «Πολιτικών Ελευθεριών, Δικαιοσύνης και Εσωτερικών Υποθέσεων» (LIBE), στην οποία το 2013 εκλέχτηκε από τους συναδέλφους του ως συντονιστής για την ομάδα του ΕΛΚ. Επίσης, ήταν αντιπρόεδρος της διακοινοβουλευτικής επιτροπής Ε.Ε.-Χιλής και μέλος της διακοινοβουλευτικής επιτροπής για τις σχέσεις Ευρώπης-Λατινικής Αμερικής (EUROLAT). Παράλληλα, ήταν εισηγητής του Ευρωπαϊκού Κοινοβουλίου για την τροποποίηση του κώδικα συνόρων Σένγκεν.
Στην διάρκεια της θητείας του στο Ευρωπαϊκό Κοινοβούλιο, επίσης, ορίστηκε εισηγητής της έκθεσης για το Ευρωπαϊκό Λαϊκό Κόμμα για την δημιουργία του Ταμείου Ασύλου και Μετανάστευσης στην Ευρωπαϊκή Ένωση για την περίοδο 2014-2020. Τον Σεπτέμβριο του 2013, η Ολομέλεια του Ευρωπαϊκού Κοινοβουλίου ενέκρινε την έκθεσή του για την ευρωπαϊκή στρατηγική για τη νεολαία. 
Τον Δεκέμβριο του 2013, ο Γιώργος Παπανικολάου ανακοίνωσε πως δεν θα διεκδικήσει νέα θητεία στην Ευρωβουλή και ότι θα θέσει υποψηφιότητα για δήμαρχος Γλυφάδας, ως επικεφαλής του συνδυασμού "Η Γλυφάδα μας". Τον Μάιο του 2014 εξελέγη δήμαρχος Γλυφάδας, επικρατώντας στο δεύτερο γύρο με 62,93% του απερχόμενου δημάρχου Κώστα Κόκκορη. 
Επί δημαρχίας του η Γλυφάδα έγινε ο πρώτος δήμος που εισήγαγε την εξυπηρέτηση των πολιτών μέσω της ηλεκτρονικής πλατφόρμας Fix My City μέσω της οποίας οι δημότες μπορούν να εξυπηρετούνται μέσω του διαδικτύου. Το Νοέμβριο του 2016 ο Δήμος Γλυφάδας βραβεύτηκε για την εφαρμογή αυτή, στα Best City Awards 
Επί των ημερών ως Δημάρχου Γλυφάδας του κατασκευάστηκε και λειτούργησε το νέο κοιμητήριο της πόλης που αποτελεί ένα σημαντικότατο έργο για την Γλυφάδα, ενώ ήταν πάγιο αίτημα της τοπικής κοινωνίας τα τελευταία τουλάχιστον 30 χρόνια.
Πρωτάθλημα Divas WWE

Ιστορία

Ο τίτλος δημιουργήθηκε το 2008, και εμφανίστηκε από την τότε Γενική Διευθύντρια του WWE SmackDown, τη Βίκι Γκερέρο, ως ο αποκλειστικός γυναικείος τίτλος του σόου SmackDown.
Το Σεπτέμβριο του 2010, η Μισέλ ΜακΚουλ που ήταν πρωταθλήτρια στον γυναικείο τίτλο του SmackDown, νίκησε την πρωταθλήτρια του Raw, Μελίνα, ενοποιώντας τους δύο τίτλους. Από τότε, και τα δύο ρόστερ έχουν δικαίωμα διεκδίκησης του τίτλου.(Unification)

Αυθεντικό Πρωτάθλημα Γυναικών

Το αρχικό γυναικείο πρωτάθλημα (WWE Women's Championship) υπήρχε από το 1956, και ήταν της εταιρείας NWA. Το WWE συνεργάστηκε με την τελευταία εταιρεία και το 1983 πήρε το δικαίωμα να κατέχει τον τίτλο, που παρέμεινε ενεργός και στην άλλη εταιρεία. Τον Ιούνιο του 2009 ενοποιήθηκε με τον τίτλο Divas και αποσύρθηκε δύο μήνες μετά (τον Αύγουστο του '09).
Παχέλα Μπαϊσάχ

Το Παχέλα Μπαϊσάχ (βεγγαλικά: পহেলা বৈশাখ) ή Βεγγαλική πρωτοχρονιά (βεγγαλικά: বাংলা নববর্ষ, Bangla Nôbobôrsho), επίσης γνωστό ως Ποχέλα Μποϊσάχ, είναι η πρώτη ημέρα του Βεγγαλικού Ημερολογίου. Γιορτάζεται στις 14 Απριλίου ως εθνική αργία στο Μπανγκλαντές και στις 14 ή 15 Απριλίου στις ινδικές πολιτείες της Δυτικής Βεγγάλης και της Τριπούρα και αλλού από τους ανθρώπους με Βεγγαλική κληρονομιά, ανεξαρτήτως θρησκευτικής πίστης.
Η ημερομηνία του φεστιβάλ καθορίζεται σύμφωνα με το Βεγγαλικό ημερολόγιο ως πρώτη ημέρα του πρώτου μήνα Μπαϊσάχ. Ως εκ τούτου σχεδόν πάντα πέφτει στις ή κοντά στις 14 Απριλίου κάθε χρόνο στο Γρηγοριανό ημερολόγιο. Η ίδια ημέρα εορτάζεται και αλλού ως το παραδοσιακό ηλιακό νέο έτος και ως φεστιβάλ συγκομιδής από τους Ινδουιστές και τους Σιχ και είναι γνωστό με άλλα ονόματα όπως το Βαϊσάχι στην κεντρική και βόρεια Ινδία, το Βισού στην Κεράλα και το Πουθαντού στο Ταμίλ Ναντού.
Το φεστιβάλ γιορτάζεται με πομπές, εκθέσεις και οικογενειακό χρόνο. Ο παραδοσιακός χαιρετισμός για το Βεγγαλικό νέο έτος είναι ο Σούμπο Ναμπομπάρσο (শুভ নববর্ষ, κυριολεκτικά σημαίνει "Ευτυχισμένο το Νέο Έτος"). Το εορταστικό Μανγκάλ Σομπατζάτρα διοργανώνεται στο Μπαγκλαντές. Το 2016, η UNESCO κήρυξε αυτή την γιορτή που διοργάνωσε το Πανεπιστήμιο της Ντάκα ως πολιτιστική κληρονομιά της ανθρωπότητας.
2761 Έντινγκτον

Φυσικά χαρακτηριστικά

Τα φυσικά χαρακτηριστικά του `Εντινγκτον είναι άγνωστα.
California Games II

Τρόπος παιχνιδιού

Το παιχνίδι μπορούν να εκτελεστούν πέντε αθλήματα: αιωροπτερισμός, jet ski, χιονοσανίδα, bodysurfing, skateboarding. Ο σκοπός του παιχνιδιού είναι ο παίκτης να σκοράρει όσο πιο πολλούς βαθμούς είναι δυνατόν, εκτελώντας κόλπα και επιβιώνοντας του γεγονότος. Κάθε γεγονός έχει διαφορετικές μηχανικές αλλά και φυσική.
Η εκδοχή DOS κάνει κωμικές αναφορές στο θάνατο, και περιέχει animation αιματοχυσίας.
Αρτούρ Αλικσάαρ

Βιογραφία

Ο Αλικσάαρ (πρώην Άλνεκ) παρακολούθησε το δημοτικό σχολείο στο Ταρτού από το 1931. Το 1937, εγγράφηκε στο αναγνωρισμένο γυμνάσιο: το Γυμνάσιο Χούγκο Τρέφνερ. Στη συνέχεια, εργάστηκε για τον σιδηροδρομικό τομέα, όπως ο πατέρας του, για ένα μικρό χρονικό διάστημα το 1942. Την ίδια χρονιά άρχισε να σπουδάζει νομική στο Πανεπιστήμιο του Ταρτού.
Το 1943-1944, υπηρέτησε ως στρατιώτης στην Εσθονική Λεγεώνα των Waffen-SS. Το 1944 συμμετείχε στην μάχη στο Ανατολικό Μέτωπο ενάντια στον Κόκκινο Στρατό. Μετά τη σοβιετική κατοχή, εντάχθηκε σε μυστική οργάνωση πατριωτών ως Αδελφός του Δάσους.
Τελικά επέστρεψε στο Ταρτού και εργάστηκε και πάλι για το σιδηρόδρομο.
Το 1949, οι σοβιετικές αρχές τον συνέλαβαν επειδή έκανε κατάχρηση της θέσης του. Οι κατηγορίες ήταν αμφίβολες. Ο Αλικσάαρ πιστεύει ότι ήταν πολιτικά παρακινημένο. Το 1954, κατηγορήθηκε επίσης για την προδοσία της πατρίδας. Μετά την απελευθέρωσή του, το 1957, δεν επιτράπηκε στο Αλικσάαρ να επιστρέψει στην Εσθονία και έζησε στην περιφέρεια Βόλογκντα. Το 1958, επέστρεψε κρυφά στο Ταρτού και εργάστηκε σε ένα ζυθοποιείο, στον τομέα των κατασκευών και για το σιδηρόδρομο. Επίσης αφιερώθηκε στο δημιουργικό γράψιμο.
Ο Αρτούρ Αλλιτσάαρ υπέστη μεγάλη αδικία κατά την Σοβιετική κατοχή. Εκτός από τη φυλάκιση, το σπίτι του είχε καεί και αναγκάστηκε να ζήσει σε υπόστεγο με βρωμερό πάτωμα, ενώ η σύζυγός και ο γιος του υπέφεραν από πνευμονία.
Ο Αλικσάαρ πέθανε από καρκίνο το 1966.

Δημιουργική ζωή

Στην ποίησή του, ο Αλικσάαρ γιορτάζει την ατομική ελευθερία. Τα ποιήματά του είναι καινοτόμα και επικριτικά για την εποχή του. Κυρίως, έγραφε σε ελεύθερο στίχο. Η γλώσσα του είναι καινοτόμος και γεμάτος λογοπαίχνια. Ο Αλικσάαρ ειδολοποιείται από πολλούς. Οι δημιουργίες του είναι παθιασμένες, απερίσκεπτες και βοημικές στη φύση τους.
Λίγα από τα ποιήματα του Αλικσάαρ δημοσιεύθηκαν κατά τη διάρκεια της ζωής του. Ωστόσο, ήταν ήδη γνωστός. Έγραψε ένα θεατρικό έργο, Nimetu Saar (Νησί Χωρίς Όνομα), το οποίο έζησε για να το δει σε έντυπη μορφή. Η πλήρης συλλογή ποιημάτων του, η Päikesepillaja, εκδόθηκε το 1997 και έγινε μπεστ σέλερ. Επίσης μετέφρασε ποίηση.
Ρύπες

Οι Ρύπες ή Ρύπαι ή και Ρυπαίη ήταν αρχαία πόλη - κράτος στην Αχαΐα. 
Οι Ρύπες είχαν ιδρυθεί από Πελασγούς πρωτοέλληνες και αργότερα είχε κατοικηθεί από Ίωνες. Η πόλη είχε καταστραφεί και ερημωθεί το 30π.Χ. από τους Ρωμαίους. Απο το όνομα της πόλης ονομαζόταν και η περιοχή Ρυπική χώρα. Το όνομα είναι άγνωστο από που προέρχεται. Σύμφωνα με τον Παυσανία απείχε 30 στάδια από το Αίγιο. Το λιμάνι της πόλης ήταν ένας φυσικός κόλπος που ονομαζόταν Ερινεός το σημερινό Λαμπίρι. Στα ανοιχτά του κόλπου συγκρούστηκαν το 412 π.Χ. αθηναϊκές και κορινθιακές τριήρεις.
Σήμερα θεωρείται σχεδόν βέβαιο ότι ερείπια της πόλης βρίσκονται στην περιοχή Τραπεζά, κοντά στο δημοτικό διαμέρισμα Κούμαρη του δήμου Αιγίου στους πρόποδες του Παναχαϊκού όρους. Εκεί ανασκάπτεται από ομάδα Γερμανών αρχαιολόγων περίπτερος δωρικός ναός (διαστάσεων 16,72 x 31,56 μέτρα) της Αρχαϊκής Εποχής, χρονολογούμενος περί το 530-510 π.Χ. με εξαιρετικά καλοδιατηρημένο αέτωμα που αναπαριστά τη Γιγαντομαχία.      
Από τις Ρύπες ήταν ο Μύσκελος που ίδρυσε τον Κρότωνα στην Κάτω Ιταλία.  Πριν φύγει επισκέφτηκε το μαντείο των Δελφών για πάρει χρησμό, και εκεί συνάντησε τον Αρχία, ο οποίος βρισκόταν εκεί για τον ίδιο σκοπό. Η Πυθία τους ρώτησε να διαλέξουν αν επιθυμούν υγεία ή πλούτο. Ο Μύσκελλος απάντησε υγεία και έτσι ο Κρότωνας φημιζόταν για το καλό του κλίμα. Αυτά έγιναν στον τρίτο χρόνο της δέκατης έβδομης Ολυμπιάδας (710 π.Χ.) .
Speed King

Σύνθεση και ηχογράφηση

Το τραγούδι ξεκινάει με σόλο κιθάρας, για να περάσει σε ένα απαλό σόλο πλήκτρων από τον Τζον Λορντ. Το βασικό κιθαριστικό ριφ του "Speed King", γράφτηκε από τον Ρίτσι Μπλάκμορ, επηρεασμένο από το τραγούδι "Fire" του Τζίμι Χέντριξ, ενώ οι στίχοι του αποτίουν φόρο τιμής σε ροκ εντ ρολ τραγούδια της δεκαετίας του '50. Πιο συγκεκριμένα, στην πρώτη στροφή του κομματιού, αναφέρονται μέρη από το "Good Golly, Miss Molly", το "Tutti Frutti" και το "Lucille" του Λιτλ Ρίτσαρντ, ενώ στη δεύτερη στροφή αναφέρονται μέρη του "Rip it Up" του ίδιου τραγουδιστή, του "Hard Headed Woman" του Έλβις Πρίσλεϊ και του "Some People" του Τσακ Μπέρι. Φόρο τιμής, αποτέλεσε πολύ αργότερα και ο τίτλος του δίσκου "The House of Blue Light" του 1987, ο οποίος επίσης, προέρχεται από στίχο του "Good Golly, Miss Molly". Τα σόλο του κομματιού, περιλαμβάνουν μία εναλλαγή πλήκτρων και κιθάρας, χαρακτηριστικά του αυτοσχεδιασμού των Deep Purple κατά τις ηχογραφήσεις του "Deep Purple in Rock".
Η διάρκεια της στούντιο εκτέλεσης του κομματιού είναι 5 λεπτά και 49 δευτερόλεπτα, αλλά στις ζωντανές εκτελέσεις το τραγούδι διαρκούσε πολύ παραπάνω, αφού η δομή του, αποτελούσε αφορμή για αυτοσχεδιασμό. Οι αρχικές εκτελέσεις του "Speed King", είχαν διαφορετικούς στίχους και η ονομασία του τραγουδιού ήταν "Kneel and Pray".
Τον Ιούνιο του 1970 κυκλοφόρησε σε μορφή 7" σινγκλ στην Ολλανδία και τη Γερμανία με το τραγούδι "Into the Fire" στη δεύτερη πλευρά, ανεβαίνοντας στο γερμανικό Top-40.
Δημήτριος Δαπέργολας

Συνθέσεις και συγγραφικό έργο

Στο συνθετικό τομέα έχει γράψει: μία λειτουργία (ορθόδοξης εκκλησίας) σε Do ελάσσονα, τρεις φούγκες, μια συμφωνία σε τέσσερα μέρη (Συμφωνία της Κέρκυρας), μερικά τραγούδια και ένα ημιτελές κοντσέρτο για πιάνο και ορχήστρα, (συνέθεσε μόνο το πρώτο μέρος).
Στο συγγραφικό τομέα έχει παρουσιάσει μια μέθοδο κιθάρας, το μουσικό ημερολόγιο, ομιλίες, διαλέξεις (που έχει πραγματοποιήσει προς το σύλλογο Ελληνίδων επιστημόνων, τη ΧΕΝ Κέρκυρας, τις "Κερκυραϊκές εβδομάδες 1981 και 1982" και το ΚΕΜΕΔΙ) πολλά άρθρα στον κερκυραϊκό Τύπο για μουσικά θέματα και χρονικά, και το ανέκδοτο έως τώρα, λεξικό των Ελλήνων συνθετών.
Σταντ Ρενναί ΦΚ

Οπαδοί

Η Ρεν έχει αρκετά γκρουπ οπαδών που σχετίζονται με την ομάδα που μπορούν να είναι από απλά γκρουπ οπαδών μέχρι γκρουπ σκληροπυρηνικών ultras. Ο παλαιότερος, ο καλύτερα οργανωμένος και αυτός με το μεγαλύτερο αριθμό μελών, είναι ο Allez Rennes (Εμπρός Ρεν). Το γκρουπ ιδρύθηκε το 1962 και μαζί με τον Les Socios, που ιδρύθηκε το 1992, είναι το μεγαλύτερο γκρουπ παραδοσιακών οπαδών.
Το τμήμα του γηπέδου που είναι γνωστό στους φιλάθλους της ομάδας ως Tribune Mordelles χρησιμοποιείται από το Roazhon Celtic Kop (RCK). Το γκρουπ ιδρύθηκε το 1991, πάντως, οι βάσεις του πάνε πίσω στο 1987 όταν ένα γκρουπ οπαδών γνωστό ως Ultras Roazhon ιδρύθηκε. Το RCK δημιουργήθηκε από τρεις νεαρούς οπαδούς που αποφάσισαν να καταστήσουν την κερκίδα Mordelles ως το πιο καυτό κομμάτι του γηπέδου. Το γκρουπ κάνει αισθητή την παρουσία του όχι μόνο μέσω του συνεχόμενου τραγουδιού και της χρήσης φωτοβολίδων, αλλά και μέσα από πολυάριθμα tifos και χορογραφίες. Η Βρετανική ταυτότητα γίνεται συχνά εμφανής και η χρήση Κελτικών συμβόλων είναι συχνή. Ένα μεγάλο κατόρθωμα του RCK είναι ότι το γκρουπ είναι υπεύθυνο για την Παρασκευή του μεγαλύτερου Gwenn-ha-du στην ιστορία μεγέθους 270 τετραγωνικών μέτρων. Χρησιμοποιήθηκε στην κερκίδα Mordelles στη διάρκεια της σεζόν 1994–95.
Το RCK λειτουργεί ως ένα αυτόνομο γκρουπ οπαδών που δίνει το παρών σε όλα τα παιχνίδια, συμπεριλαμβανομένων και αυτών της Ευρώπης, και περιλαμβάνει κυρίως οπαδούς της νοοτροπίας των ultras, αλλά επίσης δίνει πολύ μεγάλη σημασία στις αξίες του Amitié, Respect et Fête (Φιλία, Σεβασμός και Γιορτή). Το Kop δέχεται ευχαρίστως νέα μέλη που διακατέχονται από τις ίδιες απόψεις με αυτό. Το γκρουπ δεν είναι επίσημα πολιτικοποιημένο, αλλά έχει μια δυναμική άποψη ενάντια στο "football business" (την εμπορευματοποίηση του ποδοσφαίρου), τον καταπνιγμό του κινήματος ultra, και τον φασισμό. Το RCK είναι επίσης μέλος του RSRA (Δίκτυο Οπαδών Αντιφασιστικής Αντίστασης), ένα αντιρατσιστικό γκρουπ που αποτελείται από ένα δίκτυο γκρουπ οπαδών ανά το γαλλικό ποδόσφαιρο.
Ένα άλλο μεγάλο γκρουπ οπαδών της ομάδας είναι η Section Roazhon Pariz. Είναι ένα τμήμα του RCK που βρίσκεται στο Παρίσι. The group supports the team at important away matches, such as those against Olympique Lyonnais and Paris Saint-Germain. Το RCK δεν κάνει καμιά προσπάθεια για να κρύψει την χαοτική και γιορτινή του εμφάνιση. Το 2003, ένα δεύτερο γκρουπ ultras, οι Breizh Stourmer (ελ. Βρετανοί Πολεμιστές) δημιουργήθηκε λόγω διαφωνιών με το RCK. Το γκρουπ δημιουργήθηκε γύρω από την ιδέα ενός μικρού, δυνατού κορμού οπαδών και αποφάσισε να πάει στην απέναντι πλευρά από το RCK. Οι Breizh Stourmer έχουν κατηγορηθεί από μέλη του RCK για ακροδεξιές συμπεριφορές. Βίαιες συγκρούσεις ανάμεσα σε ακραία τμήματα των δύο γκρουπ έχουν λάβει χώρα. Ο κύριος αντίπαλος του RCK, πάντως, δεν είναι οι Breizh Stourmer, αλλά για πολλά χρόνια, η Bridage Loire, ένα γκρουπ οπαδών της μισητής αντιπάλου της Ρεν Ναντ. Οι Breizh Stourmer έχουν από τότε διαλυθεί. Το 2008, ένα νέο γκρουπ οπαδών, η Unvez Kelt (UK) (ελ. Κελτική Ένωση), ιδρύθηκε. Το γκρουπ αρχικά δεν έγινε δεκτό από την ομάδα ως ένα επίσημο γκρουπ, πάντως, με την βοήθεια των Les Socios, έγινε τελικά δεκτό.
Εντουάρ Στεφάν

Σπουδές

Ο Στεφάν γεννήθηκε στο Σαιν Πεζέν και σπούδασε στην Ecole Normale Superieur, από την οποία απεφοίτησε με τον καλύτερο βαθμό στην τάξη του, το 1862.
Διετέλεσε διευθυντής του Αστεροσκοπείου της Μασσαλίας από το 1864 μέχρι το 1907 (ως το 1872 ήταν υφιστάμενος του Ουρμπέν Λεβεριέ). Κατά τα πρώτα χρόνια της εκεί σταδιοδρομίας του είχε περιορισμένες ευκαιρίες για να πραγματοποιήσει αστρονομικές παρατηρήσεις, επειδή ήταν απασχολημένος με τη βελτίωση του αστεροσκοπείου. Ωστόσο, το 1866 ανεκάλυψε δύο αστεροειδείς, τον 89 Ιουλία και τον 91 Αίγινα. Το 1867 χρησιμοποίησε το νέο τηλεσκόπιο για να παρατηρήσει μία διάβαση του Ερμή.

Το έργο του

Μεταξύ του 1870 και του 1875 ο Στεφάν μελέτησε συστηματικά τα νεφελώματα, καταγράφοντας τις ακριβείς τους θέσεις και ανακαλύπτοντας πολλά άγνωστα μέχρι τότε. Σκοπός του ήταν να καταστήσει δυνατή την ακριβή μέτρηση της ιδίας κινήσεως των αστέρων κατασκευάζοντας ένα σύστημα αναφοράς σταθερών αντικειμένων.
Το 1873 ο Στεφάν υπήρξε ο πρώτος που επεχείρησε να μετρήσει τη γωνιακή διάμετρο ενός αστέρα με τη χρήση της συμβολομετρίας, μετατρέποντας το τηλεσκόπιο των 80 cm στο Αστεροσκοπείο της Μασσαλίας σε συμβολόμετρο με την κάλυψη του οργάνου με μία μάσκα που έφερε δύο κάθετες σχισμές. Ο αστέρας που επέλεξε για το πείραμα αυτό ήταν ο Σείριος. Παρότι τότε δεν κατόρθωσε να παρατηρήσει δίσκους αστέρων, μέχρι το 1874 είχε τουλάχιστον θέσει ένα άνω όριο στις αστρικές γωνιακές διαμέτρους: 0,158" (η γωνιακή διάμετρος του Σειρίου είναι 0,0059 δευτερόλεπτο της μοίρας, αλλά του α Κενταύρου είναι 0,0145 και του Μπετελγκέζ 0,05).
Στην εξωγαλαξιακή αστρονομία, ο Στεφάν ανεκάλυψε μεταξύ άλλων τον γαλαξία NGC 6027 το 1882 με το κατοπτρικό τηλεσκόπιο των 80 cm. Επίσης, το γνωστό στους ερασιτέχνες αστρονόμους ως «η Πεντάδα του Στεφάν» (Arp 319), μία ομάδα 5 γαλαξιών.
Το 1884 η Γαλλική Ακαδημία Επιστημών απένειμε στον Ε. Στεφάν το «Βραβείο Valz». Το όνομα του Στεφάν είναι ακόμα γνωστό από τον περιοδικό κομήτη 38P/Stephan-Oterma, παρότι ο πρώτος που τον είχε δει ήταν ο Ζερόμ Κοτζιά.
127 ώρες

Πλοκή

Ο Άρον Ράλστον εξερευνούσε τα βουνά στο Canyonlands National Park στη Γιούτα. Σε μια προσπάθειά του να περάσει ένα φαράγγι, γλιστράει και πέφτει μέσα. Το δεξί χέρι του συνθλίβεται από μια πέτρα με αποτέλεσμα να παγιδευτεί. Για τις επόμενες πέντε μέρες ο Ράλστον επανεξετάζει ολόκληρη τη ζωή του και καταφέρνει να ανακαλύψει ότι διαθέτει όλο το κουράγιο για να μπορέσει να επιβιώσει κάνοντας οτιδήποτε είναι απαραίτητο. Για να ελευθερωθεί κόβει το χέρι του και περπατάει 8 μίλια μέσα στην έρημο, μέχρι να βρει άλλους οδοιπόρους και τελικά να σωθεί. Κατά τη διάρκειά του εγκλωβισμού του, ο Ράλστον αναπολεί, φίλους, ερωμένες και τις δύο οδοιπόρους που συνάντησε λίγο πριν το ατύχημά του.

Παραγωγή

Ο Ντάνι Μπόιλ ήθελε πολλά χρόνια να κάνει ταινία την ιστορία του Ράλστον. Ο Μπόιλ έγραψε ένα προσχέδιο και το έδωσε στον Σάιμον Μπόφοϊ να γράψει το σενάριο. Ο Μπόιλ περιγράφει την ταινία ως "μια πολύ βρετανική" και "μια περιπέτεια με έναν τύπο που δεν μπορεί να κουνηθεί". Το Νοέμβριο του 2009 ανακοινώθηκε ότι πρώτη επιλογή του Μπόιλ για το ρόλο του Ράλστον ήταν ο Κίλιαν Μέρφι. Ο Ράιαν Γκόσλινγκ επίσης φημολογούνταν ότι ήταν υποψήφιος. Τελικά, τον Ιανουάριο του 2010, το ρόλο πήρε ο Τζέιμς Φράνκο. Τα γυρίσματα ξεκίνησαν το Μάρτιο του 2010 στη Γιούτα. Ο Μπόιλ ήθελε να σκηνοθετήσει το πρώτο μέρος της ταινίας χωρίς διαλόγους.

Box office

Με προϋπολογισμό 18.000.000 δολάρια, η ταινία 127 Ώρες έκανε άνοιγμα τριημέρου στην 25η θέση με 264.800 δολάρια. Συνολικά συγκέντρωσε 18,3 εκατομμύρια δολάρια στο αμερικανικό box office και 42,4 εκατομμύρια δολάρια στον υπόλοιπο κόσμο. Παγκοσμίως απέφερε 60,7 εκατομμύρια δολάρια. Στην Ελλάδα έκοψε 37.435 εισιτήρια
Περιδέραιο (Βρετανικό Μουσείο, αρ. 580)

Περιγραφή

Αποτελείται από χρυσές χάνδρες, αραδιασμένες σε τρεις σειρές. Οι χάνδρες είναι τρύπιες διαμετρικά και συγκρατούνται από μετάξινο νήμα.